ויבקה סטנה

ויבקה סטנה (בנורווגית: Vibeke Stene; נולדה ב-17 באוגוסט 1978) היא זמרת מצו-סופרן נורווגית, ששרה בעיקר מטאל גותי ומוזיקה קלאסית. היא ידועה בעיקר בזכות היותה הזמרת של להקת המטאל הגותי טריסטניה בשנים 1996–2007 ונחשבת לאחת מהזמרות הטובות ביותר בסצנת המטאל. בנוסף להיותה זמרת, ויבקה סטנה היא גם מורה לפיתוח קול ושחקנית תיאטרון. ויבקה סטנה נולדה ב-1978 בסוקנדאל נורווגיה למשפחה בעלת רקע מוזיקלי וכבר מגיל צעיר נמשכה למוזיקה ובלטה בשירתה. בצעירותה (החל מגיל 13) למדה ויבקה זמרה קלאסית, הופיעה במספר קונצרטים כסולנית בסגנונות מוזיקה קלאסית, מוזיקת עם וג'אז. היא גם שרה במקהלה. בתיכון היא למדה במגמת מוזיקה ושרה מוזיקה קלאסית אך נמשכה להארד רוק והבי מטאל. בגיל 17 שמעה לראשונה על להקת המטאל הגותי Theatre of Tragedy והלכה להופעה שלהם בסטוונגר. אחרי ההופעה חשבה ויבקה שהיא יכולה לבצע את קטעי השירה הנשית טוב יותר וקיבלה השראה להתעסק במטאל גותי באופן מקצועי. את חברי להקת המטאל הגותי טריסטניה (Tristania) לעתיד פגשה בתיכון. היא הצטרפה ללהקה לפני שהקליטו את הדמו הראשון שלהם "טריסטניה". בהתחלה היא יועדה להיות זמרת אורחת אך בהמשך (ובעקבות ההצלחה של האלבום Widow's Weeds) נהפכה לזמרת קבועה. בזכות סגנון השירה האופראי שלה וקולה המלאכי הצלול הפכה ויבקה לאחת מהזמרות המוכרות והמוערכות ביותר בקרב מעריצי מטאל גותי, במיוחד באירופה. טריסטניה, יחד עם ויבקה, הפכה לאחת מלהקות המטאל הגותי החשובות והמשפיעות באירופה בזכות השילוב בין מטאל קיצוני כבד למטאל סימפוני עשיר ורב-רבדים. אחרי עזיבתו של מורטן ולנד ב-2001 נסוגה טריסטניה בהדרגה מסגנון המטאל הגותי הסימפוני שאפיין אותה. ב-27 בפברואר 2007 עזבה ויבקה את טריסטניה בגלל סיבות אישיות. היא הצהירה שהיא עזבה כדי לממש חלום ישן שלה: ללמד זמרה ופיתוח קול. מאוחר יותר אמרה שלא אהבה את השינוי במוזיקה של טריסטניה (ממטאל גותי סימפוני לפרוגרסיב מטאל). בנוסף השלימה ויבקה תואר אקדמי באוניברסיטה אותו התחילה בשנת 2000. ב-5 ביוני 2013 פתחה ויבקה דף פייסבוק רשמי ובו הודיעה על חזרתה מפרישה. היא הודיעה שהיא עובדת על אלבום חדש וכן על פרויקט חדש של מטאל קיצוני בשם God of Atheists עם עוד מספר מוזיקאי מטאל ידועים. ב-17 באוגוסט 2014 כתבה ויבקה בדף הפייסבוק שלה שהיא לא תוציא אלבום סולו אלא תקליט בסתיו 2014 אלבום כחלק מלהקת מטאל. בנוסף, באוקטובר 2015 שיחקה ויבקה בתפקיד הראשי במחזה Skammens Gissel ("בני ערובה של הבושה") אותו כתבה ביחד עם המחזאי קאי ארלנד. ב-9 ביולי 2020 הכריזה, ביחד עם אסגיר מיקלסון, על הקמת להקת דום מטאל גותי בשם Veil of Secrets ואלבום הבכורה שלה Dead Poetry יצא ב-30 בנובמבר 2020. ויבקה סטנה היא זמרת בעלת הכשרה קלאסית ששרה בעיקר מטאל גותי, מוזיקה קלאסית ואופרה. קולה של ויבקה תואר על ידי מבקרי מטאל רבים כקול צלול ומלאכי, והיא נחשבת לאחת מזמרות המטאל הטובות והמוערכות ביותר. הקול שלה הוא מצו-סופרן לירי והטווח שלו הוא של 3 אוקטבות: מרה במול באוקטבה השלישית עד לרה במול באוקטבה השישית, כלומר D ♭ 3   −   D ♭ 6 {\displaystyle D\flat 3\ -\ D\flat 6} . אף על פי שוויבקה היא מצו-סופרן רבים חושבים שהיא זמרת סופרן בשל האיכויות האופראיות של קולה. בהופעות של טריסטניה הקפידה ויבקה גם על הופעה ויזואלית בסגנון גותי. היא נוהגת ללבוש שמלות גותיות רומנטיות, ולעיתים ליוותה את שירתה בריקוד מוזר ותנועות ידיים מתפתלות. עם טריסטניה הקליטה את האלבומים הבאים: Tristania (EP) (1997) Widow's Weeds (1997) Angina/Midwinters Tears (1998) Beyond the Veil (1998) World of Glass (2000) Ashes (2005) Illumination (2007) עם Veil of Secrets הוציאה את האלבום Dead Poetry ב-2020. בנוסף, היא עבדה עם Green Carnation על אלבומם Journey to the End of the Night ב-1999 ועם סמאל על השיר Suspended Time מהאלבום Solar Soul ועם פלות'ו על השיר Queen of Broken Hearts. ויבקה היא אם לשני ילדים, בן ובת. היא עובדת כמורה בבית ספר יסודי בכריסטיאנסנד. כמו כן היא עובדת כמורה לפיתוח קול. מדיה וקבצים בנושא ויבקה סטנה בוויקישיתוף אתר האינטרנט הרשמי של ויבקה סטנה (באנגלית) ויבקה סטנה, ברשת החברתית פייסבוק ויבקה סטנה, במסד הנתונים הקולנועיים IMDb (באנגלית) ויבקה סטנה, באתר Last.fm (באנגלית) ויבקה סטנה, באתר AllMusic (באנגלית) ויבקה סטנה, באתר MusicBrainz (באנגלית) ויבקה סטנה, אמן באתר Encyclopedia Metallum (באנגלית) ויבקה סטנה, באתר Discogs (באנגלית) ריאיון עם ויבקה סטנה, 30 ביוני 2013 ראיון עם ויבקה סטנה, 5 במאי 2021 פוסט בדף הפייסבוק רשמי של ויבקה סטנה, 9 ביולי 2020.